SL Uradni list Evropske unije C 239/12

Utemeljitev Sveta: Stališče Sveta (EU) št. 10/2015 v prvi obravnavi z namenom sprejetja uredbe Evropskega parlamenta in Sveta o spremembi Uredbe Sveta (ES) št. 515/97 o medsebojni pomoči med upravnimi organi držav članic in o sodelovanju med njimi in Komisijo zaradi zagotavljanja pravilnega izvajanja carinske in kmetijske zakonodaje

(2015/C 239/02)

I. UVOD

1. Komisija je 26. novembra 2013 Svetu predložila navedeni predlog na podlagi členov 33 in 325 Pogodbe o delovanju Evropske unije s ciljem izboljšanja delovanja sistema za preprečevanje goljufij na carinskem področju.

2. Računsko sodišče je mnenje predložilo 18. marca 2014.

3. Evropski parlament je stališče v prvi obravnavi sprejel 15. aprila 2014 (1).

4. Delovna skupina za carinsko unijo je med grškim in italijanskim predsedovanjem predlog obravnavala na več sestankih in na seji 9. septembra 2014 dosegla širok dogovor o kompromisnem besedilu predsedstva, ki je v dokumentu 13179/14, pri čemer sta AT in DE glasovali proti, ES pa se je vzdržala.

5. Odbor stalnih predstavnikov je 23. septembra 2014 predsedstvo pooblastil za začetek trialogov z Evropskim parlamentom.

6. Trialogi so potekali 10. novembra, 10. decembra in 18. decembra 2014 (2). Odbor stalnih predstavnikov je potrdil kompromis, dosežen ob tej priložnosti. Evropski parlament je nato v pismu z dne 23. marca 2015 obvestil Svet, da bo Evropski parlament v drugi obravnavi brez sprememb odobril stališče Sveta.

7. Glede na navedeno je Svet na seji 20. aprila 2015 sprejel politični dogovor, kot je naveden v dokumentu 7565/15.

II. CILJ

8. Ta uredba uvaja spremembe Uredbe (ES) št. 515/97. Namen zadevnih sprememb je odpraviti pomanjkljivosti v obstoječih sistemih za odkrivanje goljufij na carinskem področju in zamude pri izvajanju preiskav urada OLAF, poenotiti nadzor varstva podatkov ter pojasniti možnost omejevanja vidljivosti podatkov in pravila o dopustnosti dokazov, zbranih v okviru medsebojne pomoči.

III. ANALIZA STALIŠČA SVETA V PRVI OBRAVNAVI

A. Splošno

9. Svet je v prvotni predlog vnesel več sprememb in občutno spremenil strukturo besedila. Obenem je Evropski parlament izglasoval 53 sprememb predloga Komisije. Stališče Sveta v prvi obravnavi torej spreminja prvotni predlog Komisije, tako da je ta delno preoblikovan na podlagi dogovora z Evropskim parlamentom.

B. Ključna politična vprašanja

10. Opredelitev pojmov

Opredelitev „carinske zakonodaje“ je bila spremenjena v skladu z Uredbo (EU) št. 952/2013, dodani pa sta bili opredelitvi „carinskega območja Unije“ in „prevoznikov“.

11. Dopustni dokazi

Svet je pojasnil pravila o dopustnosti dokazov v upravnih in sodnih postopkih.

12. Podatkovne baze

Pojasnjeni so bili namen, vsebina in uporaba podatkovnih baz, oblikovanih na podlagi te uredbe. Svet je predvidel, da bi morale imeti države članice enake možnosti dostopa do podatkovne baze sporočil o statusu zabojnikov kot Komisija in da bi morali prevozniki podatke o izvozu pošiljk občutljivega blaga, kot so tobak in tobačni izdelki, alkohol in alkoholne pijače ter energenti, sporočati v podatkovni bazi sporočil o statusu zabojnikov. Možnost posredovanja izbranih podatkov iz „podatkovne baze o uvozu, izvozu in tranzitu“ mednarodnim organizacijam ali agencijam EU je bila umaknjena.

13. Premiki zabojnikov iz tretje države v tretjo državo

Svet je pojasnil pravila v zvezi z zadevnimi premiki kontejnerjev, o katerih se ne poroča v podatkovni bazi sporočil o statusu zabojnikov.

14. Varstvo podatkov

Poenotena so bila sklicevanja na pravila o varstvu podatkov v skladu z Uredbo (ES) št. 45/2001.

15. Zahteva Komisije državam članicam po predložitvi dokumentov

Svet je pojasnil, da bi morale države članice na zahtevo Komisije predložiti dokumente o uvoznih in izvoznih deklaracijah, na tako zahtevo pa bi se morale odzvati v štirih tednih.

16. Shranjevanje podatkov

Podatki iz carinskega informacijskega sistema (CIS) naj se hranijo največ pet let, v utemeljenih primerih pa se lahko hranijo nadaljnji dve leti.

17. Ocenjevanje

Svet je predvidel, da bi Komisija dve leti po začetku veljavnosti uredbe ocenila, ali je treba v zadevne podatkovne baze vključiti podatke o izvozu oziroma podatke o premikih po kopnem in zraku.

18. Datum začetka uporabe

Za datum začetka uporabe je bil določen 1. september 2016, pri čemer se upošteva, da je treba sprejeti delegirane in izvedbene akte, države članice pa morajo zaključiti pripravljalne dejavnosti.

19. Uvodne izjave

Svet je spremenil uvodne izjave, da bi ustrezale spremenjenemu normativnemu delu uredbe in zajele nekatere pomisleke Evropskega parlamenta.

IV. ZAKLJUČEK

Svet je pri oblikovanju svojega stališča v celoti upošteval predlog Komisije in stališče Evropskega parlamenta iz prve obravnave.

(1) 8658/14 CODEC 1023 UD 112 AGRI 294 ENFOCUSTOMS 46 PE 250.

(2) V januarju 2015 je nato latvijsko predsedstvo obravnavalo več odprtih tehničnih vprašanj.